SAD su zemlja imigranata ali imigracija može da izazove zategnutost
Sledi prilog o imigraciji u Kaliforniji, glavnoj destinaciji mnogih doseljenika kojima je privikavanje na zajednički život nasušna potr
Kalifornijski gradovi su magnet za imigrante, koji se doseljavaju, međusobno mešaju i stvaraju novi identitet u novom zavičaju. Los Anđeles je dom Jermena, Afrikanaca, Tajlanđana, Iranaca i mnogih drugih. Neki, poput Korejanaca i Filipinaca, predstavljaju najveće etničke enklave van svoje otadžbine. Imigrantui se najčešće doseljavaju u zajednice u kojima već žive njihovi sunarodnici. U Kineskoj četvrti u San Francisku, novi doseljenici iz Kine i Tajvana mogu da pronađu svoju tradicionalnu hranu i socijalne institucije i opšte na svom dijalektu. Svakodnevno trgovanje ih zbližava. Lijang Lijang iz Šangaja, koji zajedno sa svojim ujakom vodi malu prodavnicu uvozne robe u centru Los Anđelesa, kaže da su većina mušterija Korejanci, Filipinci ili Meksikanci. Oni međusobno opšte na često lošem engleskom, ili nekom drugom jeziku, sa nekoliko španskih reči, kaže Lijang s osmehom. Trećina stanovnika Kalifornije su Hispanici, od kojih pojedini mogu da prate svoje korene mnogo naraštaja unazad, do vremena kada je država bila deo španskog Meksika. Međutim, ostali su se doselili nedavno, među kojima je i nekoliko miliona za koje se smatra da su u Sjedinjenim Državama ilegalno. Ajra Melman, iz Federacije za američku imigracionu reformu, kaže da bi nezakonito doseljavanje trebalo da se prekine, a zakonita imigracija drastično da se smanji. Podseća da bi stotine miliona ljudi htele da se dosele ovde, ali da Sjedinjene Države jednostavno ne mogu sve da ih prime. “Ljudska populacija je tek 1830, došla do prve milijarde. Sada imate šest i po milijardi ljudi na planeti. Ta brojka raste svake decenije za otprilike milijardu. Jednostavno, u takvim okolnostima, ne možete da primenite ista pravila koja su važila kada je planeta bila relativno retko naseljena, a ovo bio retko naseljen kontinent”, kaže Melman. U prošlosti je bilo pokušaja da se imigracija ograniči, jer su se neki plašili gubitka posla, a drugi strahovali od stranih kultura. U 19. i 20. stoleću, najviše antiimigrantskih emocija u Sjedinjenim Državama, bilo je u Kalifoniji. Arhivarka Suzan Goldstajn, iz Javne gradske biblioteke u San Francisku, kaže da su čak i popularne pesme i pamfleti upozoravali na opasnost od doseljenika iz Kine i Japana. “Postoje i plakati kojima je radnički pokret pozivao ljude da dođu na demonstracije protiv Kineza i kasnije Japanaca u San Francisku. Čak imate na primer kutiju za cigarete sa oznakom da su je napravili isključivo Belci, a to je etiketa koju ćete često da vidite da bi se pokazalo da nešto nije proizvod azijskih radnika”, kaže Suzan Goldstajn. Moguće je da se pojave tenzije među verski, nacionalno ili rasno različitim ljudima, kaže Robin Toma iz Komisije za međuljudske odnose losanđeleskog okruga. Ta agencija je formirana posle nacionalističkih nereda u Los Anđelesu 1940-ih. Komisija organizuje obrazovne programe u školama i komunalnim centrima i bori se protiv zločina iz mržnje. “Znamo da je konflikt nešto što je urođeno. Pitanje je kako ga rešiti? Da li ga potisnuti u stranu i ignorisati i dopustiti da utiče na stvari iza scene i na ljudska osećanja, ili ga izneti u prvi plan, suočiti se sa njim i rešiti na najbolji mogući način”, pita Robin Toma. Mnoge zajednice nude kurseve engleskog jezika i obrazovne programe da bi pomogle da se imigranti prilagode, bez obzira što nacionalne zajednice nastoje da očuvaju i svoju daleku tradiciju. Mark Baldasari iz Kalifornijskog instituta za javnu politiku, objašnjava da ispitivanja javnog mnjenja pokazuju da većina Kalifornjana smatra da ilegalni doseljenici odvlače državna sredstva, mada uopšteno uzev imaju pozitivno mišljenje o imigrnatima. “Rekao bih da je Kalifornija prostor na kojem se mešaju svi ti uticaji, kao što je Ostrvo Elis bilo za evropske imigrante. U Kaliforniju pristižu ljudi iz Azije i Južne Amerike, kao i iz Evrope i isto tako sve više sa Bliskog istoka. Kalifornija, kao peć za topljenje različitih legura, postala je tačka ulaska u kojoj ljudi osećaju da su Sjedinjene Države veoma raznoliko društvo koje ih rado prihvata”, kaže Mark Baldasari. Hari Pačon, iz Instituta “Tomas Rivera”, ukazuje da imigracija menja kulturu i sastav Sjedinjenih Država. To se više no igde događa u Kalifoniji, gde su Belci već postali manjina. “Kalifornija je peć za topljenje i nova Amerika 21. veka. Belci će postati malo tamniji u kasnijim decenijama 21. stoleća, što neke ljude onespokojava, dok drugi misle da je to veoma zdrav znak američke kulture”, zaključuje Hari Pačon.